STA ร่วง 10% สวนกำไรไตรมาส 3 โตกระฉูด โบรกฯอัพเป้าใหม่ 20 บ. รับผลงานแกร่งถึงปี 62
STA ร่วงแรง 10% สวนกำไรไตรมาส 3 โตกระฉูด โบรกฯอัพเป้าใหม่ 20 บ. รับผลงานแกร่งถึงปี 62 ล่าสุด ณ เวลา 15.18 น. อยู่ที่ 15.80 บาท ปรับตัวลดลง 1.80 บาท หรือ 10.23% สูงสุดที่ระดับ 17.70 บาท ต่ำสุดที่ระดับ 15.80 บาท ด้วยมูลค่าซื้อขาย 334.88 ล้านบาท
16 พ.ย. 2561

ผู้สื่อข่าวรายงานว่า ราคาหุ้น บริษัท ศรีตรังแอโกรอินดัสทรี จำกัด (มหาชน) หรือ STA ล่าสุด ณ เวลา 15.18 น. อยู่ที่ 15.80 บาท ปรับตัวลดลง 1.80 บาท หรือ 10.23% สูงสุดที่ระดับ 17.70 บาท ต่ำสุดที่ระดับ 15.80 บาท ด้วยมูลค่าซื้อขาย 334.88 ล้านบาท

โดยราคาหุ้น STA ปรับตัวลดลงอย่างหนักในวันนี้ สวนทางผลประกอบการไตรมาส 3/2561เติบโตขึ้นแตะระดับ 502 ล้านบาท
ทั้งนี้ บล.เคทีบี (ประเทศไทย) แนะนำ ซื้อเก็งกำไร ให้ แนวรับ 17.30-17.50 บาท แนวต้าน 18.00-18.20  บาท Stop Loss 16.90 บาท
ขณะที่ บล.โนมูระ พัฒนสิน ระบุในบทวิเคราะห์ (16 พ.ย.61) โดยแนะนำ ถือ STA ราคาเป้าหมาย 20  บาท หลังประกาศกำไรสุทธิ 502 ล้านบาทในไตรมาส 3/2561 สูงกว่าคาด ทั้งนี้ราคาหุ้นปรับตัวขึ้น 35% ใน 2 เดือนเพราะนักลงทุนคาดหวังธุรกิจถุงมือแพทย์ทำกำไรดี ซึ่ง STA รายงานกำไรสุทธิ 502 ล้านบาท ฟื้นตัวจากปีก่อน เพราะ GPM สูงขึ้นมาที่ 10.4% จาก 7.2% ในไตรมาส 3/2561 จากการบริหารต้นทุนยางได้ดีเนื่องจากราคายางคงที่
ประกอบกับธุรกิจถุงมือแพทย์มีกำไรต่อเนื่องและผันผวนน้อย โดยกำไรสุทธิช่วง 9 เดือนแรกของปี 61 ที่สูงนี้ทำให้ปรับประมาณการกำไรสุทธิปี 2561-2562 ขึ้นจากเดิม รวมทั้งมองว่าธุรกิจถุงมือแพทย์ควรมีพีอีสูงกว่าธุรกิจยางธรรมชาติ จึงปรับเพิ่ม P/E เป้าหมายจากเดิม 13 เท่า เป็น 15 เท่า ให้ราคาเป้าหมายใหม่ที่ 20 บาท
ทั้งนี้มองว่า STA มีปัจจัยพื้นฐานดีขึ้นหลังซื้อบริษัทผู้ผลิตถุงมือแพทย์ ทำให้ฐานธุรกิจที่ครบวงจรมากขึ้นคือทำทั้งต้นน้ำจนถึงปลายน้ำ
 
 
 
 